આમ તો નવસારી પંથકમાં છેલ્લા કેટલાક વર્ષોથી ડેંગ્યુના કેસો બહાર આવતા જ રહ્યા છે પરંતુ ચાલુ સાલે તો રીતસર રેકર્ડ તોડી નાંખ્યો છે. ચાલુ સાલ જાન્યુઆરીથી 15મી નવેમ્બર સુધીમાં સરકારી ચોપડે શંકાસ્પદ 457 સેમ્પલની ચકાસણી કરાઈ હતી. તેમાંથી 118 ડેંગ્યુ પોઝીટીવ આવ્યા છે. ઉલ્લેખનીય વાત એ છે કે 118માંથી 70 ડેંગ્યુના કેસો તો એક જ ગત ઓકટોબરમાં જ નોંધાયા હતા. મોટાભાગના (90 ટકા) કેસો ઓગસ્ટથી નવેમ્બરમાં નોંધાયા છે. ગત 2017ના વર્ષમાં શંકાસ્પદ 199 સેમ્પલોની ચકાસણીમાંથી 30 કેસ ડેંગ્યુના પોઝીટીવ આવ્યા હતા. આમ ચાલુ સાલ ડેંગ્યુના કેસોમાં ભારે વધારો થયો એ નિર્વિવાદ વાત છે. ભૂતકાળમાં ન થયા હોય એટલા કેસો ચાલુ સાલ થયાની શક્યતા છે.